**1.11 ယာကုပ်နဲ့ဧသော**

ကမ္ဘာဦးကျမ်း ၂၅၊ ၂၇

ဣဇက်ဟာ အာဗြဟံနဲ့စာရာတို့ရဲ့သားဖြစ်ပြီး၊ သူတို့ဟာ သူတို့နေရင်းပြည်ကနေ ဘုရားသခင်ပြတဲ့ခါနန်ပြည်ကို ထွက်လာကြသူတွေ ဖြစ်တယ်။ ဣဇက်ဟာ သူ့မိဘတွေအသက်ကြီးမှ မွေးလာတဲ့သူဖြစ်ပါတယ်။ သူ့မိခင်စာရာဟာ အသက်တစ်ရာနှစ်ဆယ့်ခုနှစ်နှစ်မှာ သေဆုံးခဲ့ပါတယ်။ နောက်ပိုင်းမှာ ဣဇက်အတွက် အာဗြဟံရဲ့ဆွေမျိုးတွေထဲက အမျိုးသမီးနဲ့အိမ်ထောင်ပြုပေးဖို့ စီစဉ်ပေးတယ်။ သူမနာမည်က ရေဗက္ကဖြစ်ပြီး၊ ဣဇက်ဟာ သူမကိုအရမ်းချစ်တယ်။

အချိန်တစ်ခုဖြတ်သန်းပြီးနောက်မှာ ဣဇက်နဲ့ရေဗက္ကတို့ သားသမီးရလာတယ်။ သူတို့မှာ သားနှစ်ယောက်ရှိပြီး သူတို့နှစ်ယောက် ဟာ အမြွာဖြစ်တယ်။ သူတို့ကို ယာကုပ်နဲ့ဧသော လို့နာမည်ပေးတယ်။ သူတို့ကြီးလာတဲ့အခါ ဧသောဟာ ကျွမ်းကျင်တဲ့မုဆိုးဖြစ် လာပြီး၊ အိမ်ပြင်ပမှာနေရတာကို နှစ်သက်တယ်။ ယာကုပ်ကတော့ အေးဆေးနေတတ်ပြီး၊ အိမ်ထဲမှာနေရတာကို နှစ်သက်သူ ဖြစ်တယ်။ ဧသောဟာ အမဲလိုက်ပြီး သူ့မိသားစုစားသောက်ဖို့ ရှာဖွေပေးတဲ့အတွက် သူတို့ရဲ့ဖခင်ဟာဣဇက်ဟာ ဧသောကိုချစ် တယ်။ ရေဗက္က ကတော့ ယာကုပ်ကိုချစ်တယ်။

တစ်နေ့တော့ ယာကုပ်ဟာ ဟင်းချက်နေတယ်။ ဧသောဟာ တောမှာအမဲလိုက်ရာကနေပြန်လာပြီး၊ သူဗိုက်အရမ်းဆာတယ်။ “ချက်ထားတဲ့ အစာအချို့ပေးပါ”လို့ သူ့ညီယာကုပ်ဆီမှာ သူတောင်းတယ်။ “ငါ့ကို သားဦးနဲ့ဆိုင်တဲ့ကောင်းချီးပေးမယ်ဆိုရင် မင်းစားဖို့ စားစရာကိုပေးမယ်”လို့ ယာကုပ်ကပြန်ပြောတယ်။ သူ့ဖခင်ကပေးတဲ့ သားဦးအရာနဲ့ဆိုင်တဲ့ကောင်းချီးကို သူဂရုမစိုက်ခဲ့ဘူး။ ဧသောဟာ အရမ်းဆာလောင်နေတဲ့အတွက် “အခုလိုဗိုက်ဆာချိန်မှာ အဲ့ကောင်းချီးက ဘာမှအဓိပ္ပါယ်မရှိဘူး” ဆိုပြီး၊ သူရထားတဲ့ သားဦးအရာကို ပေးလိုက်ပြီး၊ အစာကိုစားလိုက်တယ်။

ဒီလိုနဲ့ ဣဇက်ဟာအသက်အရွယ်ကြီးရင့်ပြီး၊ သူ့မျက်စိလည်း အမြင်မှုန်ဝါးလာပါတယ်။ သူက ဧသောကို ကောင်းချီးပေးချင်တယ်။ ဒါ့ကြောင့် “ငါ့ကြိုက်တဲ့အမဲသားဟင်းကို ပြင်ဆင်လာခဲ့ပါ၊ ငါမသေခင် မင်းကိုကောင်းချီးပေးမယ်” လို့ ဧသောကိုသူပြောတယ်။ ဧသောဟာ တောထဲသွားပြီးအမဲရှာပြီးတော့ သူ့ဖခင်အတွက် ဟင်းလျာကိုပြင်ဆင်ခဲ့တယ်။

ဣဇက်နဲ့ဧသော စကားပြောသံကို ရေဗက္ကကြားသွားတယ်။ သူမက ဖခင်ဆီကကောင်းချီး ဧသောကိုမရစေချင်ဘူး။ ယာကုပ်ကိုပဲ သူမကရစေချင်တယ်။ ကိုယ်ခန္ဓာမှာခြုံဖို့ တိရစ္ဆာန်သားရေအချို့ယူလာပေဖို့ ယာကုပ်ကိုသူ့မိခင်ကပြောတယ်။(သူ့အစ်ကိုက အမွေးထူ တဲ့သူ ဖြစ်လို့) ယာကုပ်က သူဟာဧသောဖြစ်ကြောင်း သူ့ဖခင်ယုံလာအောင် လှည့်စားဖို့ဖြစ်တယ်။ ယာကုပ်အနေနဲ့ သူ့ဖခင်ဆီ ယူသွားဖို့ ဟင်းလျာကို သူ့မိခင်ရေဗက္ကက ပြင်ဆင်ပေးခဲ့တယ်။

“အဖေ၊ ကျွန်တော်ဧသောပါ၊ ကျွန်တော့်ကိုကောင်းချီးပေးပါ” လို့ ယာကုပ်ဟာ သူ့အဖေကို လှည့်စားလိမ်ညာခဲ့တယ်။ သူ့ကိုမမြင် ရတဲ့အတွက် ဧသောဖြစ်တယ်လို့ ဣဇက်ကိုယ်တိုင် မသေချာခဲ့ဘူး။ ဒါပေမယ့် ယာကုပ်ရဲ့လက်ကို ကိုင်ကြည့်ပြီး အမွေးတွေနဲ့မို့ သူယုံသွားအောင်သက်သေပြနိုင်ခဲ့တယ်။ ရေဗက္က လျှို့ဝှက်ချက်ပြုတ်ပေးတဲ့ဟင်းလျာကို သူမြိန်စွာစားခဲ့တယ်။ အဲလိုနဲ့ ယာကုပ်ကို ဣဇက်ကကောင်းချီးပေးလိုက်တယ်။ “မင်းဟာ ဘုရားသခင်ဆီက ကောင်းချီးရသောသူဖြစ်တယ်။ မြေကြီးကဖြစ်တဲ့အစားအစာကို ဘုရားသခင်ပေးပါစေ။ သင့်ကိုလူတွေကလုပ်ကျွေးကြပြီး၊ တိုင်းနိုင်ငံတွေက သင့်ကိုရိုသေကြပါစေ။ သင့်ညီအစ်ကိုတို့ရဲ့သခင် ဖြစ်ပါ စေ။ သင်ကောင်းချီးပေးသောသူတွေကောင်းချီးရကြပြီ၊ သင်ကျိန်ဆဲသောသူတွေ ကျိန်ခြင်းခံရပါစေ” လို့ သူကောင်းချီးပေးလိုက်တယ်။

ဣဇက်ဟာသူ့သားယာကုပ်ကို ကောင်းချီးပေးပြီးနောက်၊ ဧသောက မုဆိုးလိုက်ရာကပြန်ရောက်လာပြီး သူ့ဖခင်အတွက် အကောင်းဆုံး ဟင်းလျာကို ပြင်ဆင်လာတယ်။ “အဖေ ကျွန်တော်ကောင်းချီးပေးတာခံယူဖို့ ရောက်လာပါပြီ” လို့ ဣဇက်ကို သူပြောတယ်။ ယာကုပ်က သူ့ကိုလိမ်ညာသွားခဲ့လို့ ဣဇက်ဟာ အရမ်းဝမ်းနည်းသလို အရမ်းစိတ်ဆိုးခဲ့တယ်။ “မင်းကို ကောင်းချီး ပေးစရာမရှိ တော့ဘူး၊ ကောင်းချီးတွေအားလုံး ယာကုပ်ကိုပေးလိုက်ပြီ” လို့ ဧသောကို ဝမ်းနည်းစွာသူပြောလိုက်တယ်။

သူ့ညီကို သတ်သင့်တယ်လို့ ဧသောက ဆုံးဖြတ်တယ်။ အဲဒီအချိန်မှာ ရေဗက္ကက “ဒီကနေထွက်သွားပြီး၊ ငါ့မောင် လာဗန်ရှိတဲ့နေရာမှာ သွားနေပါ။ မင်းအစ်ကို စိတ်ဆိုးပြေတဲ့အထိ အဲ့ဒီနေရာမှာနေပါ” လို့ ယာကုပ်ကိုပြောတယ်။

ယာကုပ်ဟာ ဣဇက်ကိုလိမ်ညာခဲ့ပေမယ့် သူ့ဖခင်ပေးတဲ့ကောင်းချီးတွေကို သူရခဲ့တယ်။ ဘုရားသခင်ဟာ ယာကုပ် အတွက် အကောင်းဆုံးဘဝတစ်ခုတည်ဆောက်ဖို့ ပြင်ဆင်ပေးခဲ့တယ်။ ဒါတွေအားလုံးဟာ ဘုရားသခင်ရဲ့ အကြံအစည်ပါပဲ။

**1.11 ယာကုပ်နဲ့ဧသော - ဆရာလမ်းညွှန်**

အဓိကအချက်များ

၁) ဣဇက်ဟာ အာဗြဟံနဲ့စာရာရဲ့ သားဖြစ်တယ်။ ဣဇက်ဟာ သူ့ဖခင်အရင်နေခဲ့တဲ့ပြည်က အမျိုးသမီးဖြစ်တဲ့ ရေဗက္ကနဲ့ အိမ်ထောင်ပြုခဲ့တယ်။ ဣဇက်နဲ့ရေဗက္က မှာ ယာကုပ်နဲ့ဧသော ဆိုတဲ့သားတွေရှိတယ်။

၂) တစ်နေ့တော့ ဧသောဟာ အပြင်ကပြန်လာပြီး သူအရမ်းဆာလောင်တယ်။ ယာကုပ်ဟာ စားသောက်ဖွယ်ရာအချို့ကို ပြင်ဆင်နေတယ်။ ဧသောက စားစရာအချို့ကို သူရချင်တယ်။ ဧသောရထားတဲ့သားဦးအရာနဲ့ဆိုင်တဲ့ကောင်းချီးကို ပေးရင် သူ့ကိုစားစရာပေးမယ်လို့ ယာကုပ်ကပြောတယ်။ ဧသောက စားစရာနဲ့ သူ့ကောင်းချီးကို လဲလှယ်ခဲ့တယ်။

၃) ဣဇက်ဟာ အသက်ကြီးလာပြီး၊ သူ့မျက်လုံးတွေ မမြင်တော့တဲ့အတွက် သားဦးနဲ့ဆိုင်တဲ့ကောင်းချီးမင်္ဂလာကိုပေးနိုင်ဖို့ ဧသောအနေနဲ့သူ့ဖခင်အတွက် အကောင်းဆုံး အစားအစာကိုချက်ပြုတ်ယူလာပါလို့ ပြောတယ်။ အဲဒါကို ရေဗက္က ကြားသွားပြီး အဲဒီကောင်းချီးမင်္ဂလာ ယာကုပ်ကိုရစေချင်တယ်။ သူ့ကိုယ်ခန္ဓာကို တိရစ္ဆာန်အမွေးနဲ့အုပ်ပြီး၊ သူ့အမေချက်ပြုတ်ပေးတဲ့ စားစရာနဲ့ သူ့ဖခင်ကိုလှည့်စားဖို့အတွက် ပြင်ဆင်ပေးတယ်။ ဧသောက အမွေးထူတဲ့သူဖြစ်တယ်။ ဣဇက်က တိရစ္ဆာန်အမွေးကို ကိုင်မိပြီး ယာကုပ်ကိုဧသောလို့ သူထင်သွားတယ်။

၄) ရေဗက္က လျှို့ဝှက်စွာချက်ပြုတ်ပေးတဲ့ဟင်းလျာကို ဣဇက်စားခဲ့တယ်။ ယာကုပ်လက်ပေါ်ကအမွေးတွေကို သူခံစားတယ်။ သူ့ကို ကောင်းချီးပေးလိုက်တယ်။ အဲ့ဒီနောက် ဧသောရောက်လာပြီး သူနဲ့ဆိုင်တဲ့ကောင်းချီးကိုတောင်းတယ်။ ဣဇက်ဟာ လှည့်စားခံလိုက် ရတဲ့အတွက် အရမ်းစိတ်ဆိုးဝမ်းနည်းခဲ့တယ်။

၅) ဧသောက သူ့ညီယာကုပ်ကို သတ်ပစ်ချင်တယ်။ ဒါပေမယ့် ယာကုပ်ကို အဲဒီနေရာကရှောင်ပြီး၊ သူ့မောင်ရဲ့အိမ်မှာသွားနေဖို့ ရေဗက္ကက ပြောတယ်။

မေးခွန်းများ

၁) ဣဇက်နဲ့ရေဗက္ကရဲ့ သားတွေရဲ့နာမည် ဘယ်လိုခေါ်လဲ?

၂) စားစရာတစ်ခွက်နဲ့ဧသော လဲလှယ်ချင်တဲ့အရာက ဘယ်အရာလဲ?

၃) ဖခင်ဆီကကောင်းချီးမင်္ဂလာကို ရေဗက္ကက သူ့သားဘယ်တစ်ယောက်ကို ရစေချင်တာလဲ?

၄) ယာကုပ်က သူဟာဧသောဖြစ်ပါတယ်လို့ သူ့ဖခင်ကိုဘယ်လို လှည့်စားခဲ့သလဲ?

၅) ဣဇက်ဟာ ဧသောအစားယာကုပ်ကို ကောင်းချီးပေးမိတာကို သိတဲ့အခါ ဘယ်လိုခံစားလဲ?

၆) ရေဗက္ကက ယာကုပ်ကို ဘာလုပ်ခိုင်းလဲ?

အဖြေများ

၁) ဣဇက်နဲ့ရေဗက္ကတို့ရဲ့သားတွေရဲ့အမည်ဟာ ယာကုပ်နဲ့ဧသော ဖြစ်ပါတယ်။

၂) ဧသောဟာ သူ့သားဦးအရာနဲ့ဆိုင်တဲ့ကောင်းချီးမင်္ဂလာကို စားစရာတစ်ခွက်နဲ့လဲလှယ်ချင်ခဲ့တယ်။

၃) ရေဗက္ကက ဧသောအစား ယာကုပ်ကို ကောင်းချီးရစေချင်တယ်။

၄) ယာကုပ်ဟာ တိရစ္ဆာန်အမွေးကိုဝတ်ဆင်ခြင်းအားဖြင့် သူဟာဧသောဖြစ်တယ်လို့ သူ့ဖခင်ကို လှည့်စားခဲ့ပါတယ်။

၅) ဣဇက်ဟာ ဧသောအစားယာကုပ်ကို ကောင်းချီးပေးလိုက်မိတယ်လို့ သိတဲ့အခါ အရမ်းစိတ်ဆိုးဝမ်းနည်းခဲ့ပါတယ်။

၆) ရေဗက္ကက ယာကုပ်ကို အဲဒီနေရာကနေထွက်ပြီး သူ့မောင်လာဗန်အိမ်မှာ သွားရှောင်နေဖို့ စေခိုင်းပါတယ်။

ကမ္ဘာဦးကျမ်း ၂၅၊ ၂၇